令狐信芳招飲天慶呈張文煥
作者：方回
朝代：宋

paragraphs: 仲秋久不雨，殘暑氣猶鬰。
晝夢化飛鴻，青冥脫羅罻。
果有叩門者，嘉招爲湔祓。
林下見高人，杯中得佳物。
世故萬不平，如利劍一刜。
何况詩家流，談鋒出奇倔。
味同本道合，心敬匪貌屈。
維茲古琳宮，巋然金碧屹。
生雲石巑岏，蔭日樹蓊蔚。
更有竹萬竿，風梢互披拂。
黄冠作何行，享此傲簪紱。
吾儕許借景，仙意亦彷彿。
其徒傳異書，昇空白日歘。
腐儒早知命，靈丹未甘乞。
座間亦有賦，腸枯語言吃。
崖根茗泉深，尚留一再掘。